Številka: 024-20/2019/26

Datum: 27. 08. 2020

**Zapisnik 5. seje Sveta za območja z omejenimi možnostmi za kmetijsko dejavnost, 17. 06. 2020, Konjščica, Litija**

Prisotni: Janez Beja (KGZS), Tomaž Cunder (KIS), Anton Perpar (BF), Marjan Hren (ZLGS), Roman Savšek (ZDRD), dr. Andreja Ferreira (GIS), Matjaž Podmiljšak (ZZS), Boris Orešek (SKS), Irena Ule (Zveza kmetic Slovenije), Jožica Gričnik (Zveza kmetic Slovenije), Barbara Lombar (ZSPM), Klemen Černuta (kmet), Metod Jagodic (kmet).

MKGP: dr. Aleksandra Pivec, Marjeta Bizjak, Metka Valek, Damjan Stanonik , Silvester Kranjec.

Dnevni red:

1. Terenski ogled kmetije,

2. Ugotavljanje sklepčnosti in potrditev dnevnega reda,

3. Pregled in potrditev zapisnika prejšnje seje,

4. Aktivnosti glede strateškega načrta,

5. Pregled plačila za dojilje ob prehodu v sedanje programsko obdobje in predvidevanja za vnaprej,

6. Razno.

Dnevni red se je sicer izvedel v spremenjenem vrstnem redu, zapisnik pa je podan po točkah, kot so navedene v dnevnem redu.

Ad 1

Da bi se člani Sveta za OMD na samem terenu spoznali s težkimi pogoji obdelave kmetijskih zemljišč in drugimi težavami ali posebnostmi hribovskega in gorskega kmetijstva, se je izvedla terenska seja Sveta, ki je potekala na kmetiji predsednika Sveta za OMD. Seje in ogleda kmetije se je udeležila tudi ministrica Aleksandra Pivec in državni sekretar Damjan Stanonik. Predsednik Sveta in lastnik kmetije Janez Beja je predstavil značilnosti kmetije, ki se nahaja v naselju Konjščica na vzhodu občine Litija, na nadmorski višini cca. 550 metrov. Obdelovalne površine znašajo dobrih 10 hektarjev trajnega travinja in so zelo strme, saj imajo vsi GERKi povprečni naklon večji od 35%, nekateri celo nad 50%. Obdelava najbolj strmih površin zahteva posebno – dražjo mehanizacijo, ponekod pa je mogoča le ročna košnja in spravilo. Pridelki so nižji, kar se pozna tudi pri staležu goveda na kmetiji, ki je nižji, kot na primerljivi kmetiji v nižini.

Med in po ogledu so se skozi pogovor izpostavile mnoge pobude in predlogi:

* Aktivnosti Sveta dobro sovpadajo s časom, ko kreiramo SKP, zato je sedaj pravi čas, da se posebnosti upoštevajo pri pripravi dokumentov, kolikor je to v okviru zakonodaje mogoče,
* Podan je bil predlog, da se posebnost gorskih območij upošteva tudi v okviru zahodne (razvite) kohezijske regije, sicer se bodo razlike le še povečevale,
* Ministrica se je zavzela -v okviru svojih pristojnosti, da si bo skupaj z drugimi resorji prizadevala za ustrezno naslovitev teh območij tudi v okviru zahodne razvite regije,
* Razprava se je dotaknila še: preštevilne divjadi, prisotnosti zveri, možnosti za vključevanje kmetij in primerne spodbude za ekološko kmetovanje, preplet hribovskega kmetijstva z gozdarstvom, spremembe pri katastrskem dohodku (ki se veže na kar 21 predpisov), upoštevanje gozda pri mladih prevzemnikih, problem, ker mladih prevzemnikov ni, pomen regionalnega razvoja, ki ga samo s kmetijsko politiko ne moremo reševati, pohvala za možnost kolektivnih naložbe v gozdarstvu,
* Podana je bila tudi informacija o možnostih pred-financiranja naložb v okviru Ribniškega sklada.

**Na terenski seji in v razpravi po tem se je odprlo veliko perečih tem s področja OMD. Soglasno smo se strinjali, da je potrebno hribovske kmetije reševati kot celoto (davščine, sociala, okolje, divjad, zveri in ne nazadnje finančne podpore, ne glede od kod prihajajo). Ni bilo obljub, temveč odkrita razprava z argumenti in ogledom na terenu. Če želimo ohraniti obdelano Slovenijo, bo potrebno ,da ne samo MKGP ampak vsi resorji v vladi, spoznajo in doumejo, da smo "KMETJE -HRIBOVCI " še kako pomemben člen v prehranski, varnostni in okoljski verigi-poziciji.**

Ad 2

Prisotnih je bilo 11. članov Sveta in dva novo povabljena bodoča člana. Seja je bila sklepčna.

Ad 3

Potrjevanje zapisnika 4. Seje se je preložilo na naslednjo sejo.

Ad 4

Predstavniki MKGP so glede SN podali sledeče informacije:

* Februarja smo imeli za določena poglavja neformalno usklajevanje z Evropsko komisijo,
* Delo na pripravi SN je v času epidemije COVID19 potekalo interno, brez delovnih skupin,
* Novosti glede predloga uredbe EU za prehodno obdobje v letu 2021 (trialogi, predviden sprejem do konca 2020),
* Zakonodajni paket za reformo SKP (nadaljevanje sestankov na tehnični ravni),
* Večletni finančni okvir 2021-27 (EK je predložila nov predlog, nacionalnih ovojnic po DČ še ni),
* Predlagana je Uredba o spremembi uredbe 1305/2013 za razvoj podeželja, kar zadeva izredno podporo iz EKSRP v odziv na izbruh covida-19 (predvideva sprejetje v juliju),
* Objavljeni: Strategija od vil do vilic in Strategija za biotsko raznovrstnost

AD 5

S strani MKGP je bila podana podrobna predstavitev plačilnih pravic in posebej plačila za krave dojilje, ki so bila v prejšnjem programskem obdobju poznana pod imenom plačilo za ERŽ, sedaj pa je kot zgodovinski dodatek vključen v plačilne pravice. Podan je bil pregled nad panogo in 4. primeri izračunov za različne KMG. Zanimivo je, da ima kar 50% rejcev le 1-2 kravi dojilji, še nadaljnjih 35% pa le 3-5 krav dojilj.

Pripravil:

Silvester Kranjec